
Էներգետիկայի փոխնախարար Արեգ Գալստյանի խոսքով, «Որոտան» ՀԷԿ-երի համալիրի վաճառքի վերաբերյալ պայմանագիր վերանայվել է, որովհետեւ տեխնիկական հարցեր կան:


«Պայմանագիրը ստորագրելուց հետո նոր օխերատորի մոտ պայմանագրի իրականացման հետ կապված խնդիրներ են առաջացել, որոնք պետք է մեկնաբանվեն, հասկացվեն եւ ընդհանուր հայտարարի բերվեն: Դրանք տեխնիկական հարցեր են, եւ ոչ սկզբունքային», - լրագրողների հետ զրույցում ասաց Արեգ Գալստյանը:


Նրա խոսքով, խնդիրներ կան կասկադի ենթակայանների վերազինման նպատակով նախկինում բանակցված վարկերի հետ կապված: «Հիմա խնդիր կա՝ ինքը էդ վարկը վերցնելու՞ է, թե չի վերցնելու, կամ այն պայմանները, որոնք մենք առաջարկել ենք, իրեն ձեռք տալի՞ս է այդ պայմաններում աշխատել, թե՝ ոչ», - նշեց նա:


Այնուհանդերձ, Գալստյանը գրեթե կասկած չունի, որ «Որոտանի» վաճառքն ամերիկյան ընկերությանը կկայանա: «Խնդիրներ կան, որոնց շուրջ բանակցություններ են գնում, բայց չեմ կարծում, որ ինչ-որ հավանականություն կա, որ գործարքը չի կայանա», - ասաց նա: Հակառակը, փոխնախարարի կարծիքով, ամերիկյան կողմը պետք «իրեն բավարարված զգա», որ նման կարեւոր օբյեկտ է ձեռք բերել եւ շահագործելու, քանի որ «դա ռազմավարական օբյեկտ է, եւ իր դիրքի մասնակցում է հոսանքի բաշխմանը տարբեր ուղղություններով»:


Իսկ որքանո՞վ վաճառողը՝ ՀՀ կառավարությունը կարող է իրեն «բավարարված» համարել նման կարեւոր օբյեկտը վաճառելով (վաճառքի գինը, հիշեցնենք, ընդամենը $187մլն է), iLur.am-ի հարցին ի պատասխան, Արեգ Գալստյանը նշեց.


«Ես վաճառքին չեմ մասնակցել, չեմ կարող աել՝ էդ գումարը լավն է, թե վատը, արտացոլու՞մ է բոլոր շահերը, թե ոչ: Ենթադրում եմ, որ եկել են ընդհանուր հայտարարի, երկու կողմին էլ բավարարել է առաջարկված գինը, առավելեւս, որ այնտեղ ներդրումային ծրագրեր իրականացնելու պարտավորություն կա, որը մենք պետք է անեինք, որպես պետություն»:


Մեր դիտարկմանը, թե՝ որոշ մասնագետների կարծիքով, կասկադը լավ վիճակում է, եւ առանձնապես ներդրումներ չի պահանջում, Արեգ Գալստյանը հակադարձեց, թե «եթե լավ վիճակում լիներ, այդքան վարկեր չէինք վերցնի՝ հրատապ խնդիրները լուծելու համար. բոլոր ենթակայանները պետք է մոդեռնիզացիայի ենթարկել»:


Փոխնախարարը նշեց նաեւ, որ տեղեկություներ չունի՝ արդյո՞ք վաճառքի գործարքն ավարտելուց հետո «Որոտան» համալիրը կթանկացնի պետությանը վաճառվող էլեկտրաէներգիան (ըստ մեր հավաստի տեղեկությունների, վաճառքի պայմանագրում նախատեսվում է, որ ներկայիս 8,5 դրամի փոխարեն մեկ տարի անց որոտան ՀԷԿ-ը էլեկտրաէներգիա կվաճառի 18 դրամով, մինչդեռ դրա ինքնարժեքը չի գերազանցում 2 դրամը-խմբ.):


Գալստյանը տեղեկություն չունի նաեւ՝ արդյո՞ք «Որոտանի» վաճառքի գումարը փոխանցվել է կառավարության հաշվին,թե ոչ:
